# Julefrokost for ledige i FTF-A

***Hygge og HO-HO-HO. Karriere og komik. Sild og snaps. FTF-A’s julearrangementer for ledige medlemmer var fuld af julestemning og guf til både ganer og hjerner.***

Julestemningen var helt i top, da FTF-A den 8. december for første gang holdt julefrokost og julehygge for ledige medlemmer i København, Aarhus, Odense og Aalborg.

”Der er et stort fællesskab forbundet med at fejre julen sammen med kollegerne. Men de, der ikke har et job, oplever ikke det fællesskab. Det ville vi lave om på, og derfor har vi i år givet vores medlemmer mulighed for i fællesskab at fejre juletiden,” siger Michael Darmer, adm. direktør i FTF-A.

**300 medlemmer**

Og det har medlemmerne taget godt imod. Over 300 medlemmer var der alt i alt samlet i de fire byer, og det har været så stor en succes, at der bliver holdt endnu en julefrokost i København.

En af deltagerne, Henrik Nielsen, tænkte ikke over det i mange sekunder, før han meldte sig til julefrokosten:

”Det store tilhørsforhold, man har til en arbejdsplads og de mennesker, man møder hver dag. Det har man ikke som ledig, så jeg var ikke i tvivl om, at jeg ville med,” siger han.

Samme melding kom fra Birgit Lindqvist:

”Det er første gang i mange år, jeg ikke har et sted at holde julefrokost. Her kan man komme ud og møde andre med de samme problemstillinger som mig,” siger hun og fortsætter:

”Og så taler vi jo om andre værdier i livet.”

Begge var i øvrigt enige om, at julefrokostens kombination af traditionel julefrokost med oplæg om jobsøgning og så et godt grin til sidst var det helt rigtige.

**75 nye medarbejdere**

Alle fire steder holdt FTF-A et oplæg om at kende sin markedsværdi, og så var der besøg fra virksomheder, der fortalte, hvad de kigger efter, når de skal ansætte nye medarbejdere.

Marianne Harboe tog til sig, hvad EDC Gruppen havde sagt om cv’er.

”Jeg har jo et langt cv, når jeg er 64 år og ni måneder, men han sagde, at man kun skulle tage de sidste ti år med på cv’et,” forklarer Marianne Harboe.

EDC Gruppen er på jagt efter 75 nye medarbejdere, og der er nok ingen tvivl om, at de første ansøgninger allerede er på vej fra nogle af julefrokostdeltagerne.

**Mødregruppe**

Og så blev der ellers netværket og snakket på tværs af de juledækkede borde. To deltagere mødte hinanden igen for første gang, siden de var i mødregruppe sammen tilbage i 1997 og flere etablerede netværksgrupper.

Endelig fik lattermusklerne også lidt motion.

I Odense kom skuespiller Peter Mygind forbi og gav medlemmerne et smil på læben. I Aalborg var det tidligere roer, Arne Nielsson, der sparkede gang i den, og i Aarhus gav skuespiller Søs Egelind sit helt særlige bud på personlig branding.

I København var entertaineren Andreas Bo klar med gode – måske brugbare - slogans til medlemmernes jobsøgning – og en opsang til deltagerne om at tro på sig selv. De skal ikke lade sig tromle og bare sige:

”Luk røven! Jeg har lige så meget ret til at være her som alle andre.”